Il-Kunsill qabel dwar it-triq 'il quddiem għal prijoritajiet tas-sħubija u l-patti mal-Ġordan għall-perjodu 2016-2018 u għall-perjodu 2016-2020. Il-prijoritajiet tas-sħubija ser jiggwidaw ir-relazzjonijiet bilaterali maż-żewġ pajjiżi. Il-patti huma l-qafas li permezz tiegħu l-impenji reċiproċi li saru waqt il-Konferenza f'Londra dwar "Konferenza dwar l-Appoġġ għas-Sirja u r-Reġjun" (Frar 2016) jissarfu f'azzjonijiet. Il-prijoritajiet tas-sħubiji jqisu l-għan li l-UE għandha komuni mal-Ġordan u l-Libanu dwar ħidma lejn żona komuni ta' paċi, prosperità u stabbiltà, kif ukoll ir-rwol ewlieni li għandhom iż-żewġ pajjiżi fir-reġjun Il-patti jiffokaw fuq it-tisħiħ tar-reżiljenza ekonomika tal-pajjiżi ospitanti , filwaqt li jsaħħu l-opportunitajiet ekonomiċi għar-refuġjati Sirjani, permezz ta' aktar protezzjoni u aċċess għall-impjiegi u edukazzjoni ta' kwalità. Dawn ser jikkontribwixxu biex jipprovdu ambjent xieraq u sikur għar-refuġjati u l-persuni spostati mis-Sirja matul is-soġġorn temporanju tagħhom f'dawn il-pajjiżi. Il-prijoritajiet tas-sħubija u l-patti huma mistennija li jiġu adottati b'mod konġunt rispettivament fil-Kunsill ta' Assoċjazzjoni UE-Ġordan u l-Kunsill ta' Assoċjazzjoni UE-Libanu, it-tnejn li huma ser iseħħu fil-ġimgħat li ġejjin. UE-Ġordan Il-prijoritajiet tas-sħubija UE-Ġordan ser jinkludu l-istabbiltà reġjonali u s-sigurtà, inkluża l-ġlieda kontra t-terroriżmu; stabbiltà ekonomika, tkabbir sostenibbli u bbażat fuq l-għarfien, edukazzjoni ta' kwalità u ħolqien tax-xogħol u governanza demokratika, l-istat tad-dritt u d-drittijiet tal-bniedem. patt UE-Ġordan jipprevedi, fost elementi oħra, appoġġ finanzjarju addizzjonali mill-UE u regoli simplifikati għall-esportazzjoni tal-Ġordan ta' numru kbir ta' prodotti minn 18-il żona ekonomika speċjali lejn l-UE għal perjodu ta' 10 snin, dejjem jekk l-opportunitajiet ta' xogħol jingħataw lir-refuġjati Sirjani, flimkien man-nies tal-Ġordan. Skont il-patt, il-Ġordan ser jagħmilha possibbli li aktar tfal Sirjani jieħdu sehem f'taħriġ edukattiv u vokazzjonali. Il-Ġordan attwalment jospita madwar 1.3 miljun Sirjan. Il-prijoritajiet tas-sħubija fir-relazzjonijiet UE-Libanu għas-snin li ġejjin ser jinkludu: is-sigurtà u l-ġlieda kontra t-terroriżmu, il-governanza u l-istat tad-dritt, it-trawwim tat-tkabbir u l-opportunitajiet ta' xogħol, il-migrazzjoni u l-mobilità. patt UE-Libanu jipprevedi appoġġ finanzjarju addizzjonali mill-UE u aktar assistenza f'għadd ta' oqsma ta' politika. Il-Libanu jkompli jfittex modi biex itejjeb il-qafas regolatorju fir-rigward tar-reġistrazzjoni u l-permessi ta' residenza għar-refuġjati. Il-Libanu attwalment jospita madwar 1.5 miljun Sirjan. Huwa l-pajjiż li qiegħed jospita l-ogħla numru ta' persuni spostati u refuġjati, għal kull persuna u għal kull kilometru kwadru. Delegazzjoni tal-Unjoni Ewropea għal-Libanu Delegazzjoni tal-Unjoni Ewropea għall-Ġordan Ara l-paġna tal-laqgħa